### NN 8/2025 (17.1.2025.), Pravilnik o Nacionalnoj mreži lokalnih akcijskih skupina u ribarstvu

MINISTARSTVO POLJOPRIVREDE, ŠUMARSTVA I RIBARSTVA

65

Na temelju članka 55. stavka 10. Zakona o morskom ribarstvu (»Narodne novine«, broj 62/17, 130/17, 14/19, 30/23 i 14/24) i članka 28. stavka 7. Zakona o akvakulturi (»Narodne novine«, broj 130/17, 111/18, 144/20, 30/23 i 14/24), ministar poljoprivrede, šumarstva i ribarstva donosi

PRAVILNIK

O NACIONALNOJ MREŽI LOKALNIH AKCIJSKIH SKUPINA U RIBARSTVU

I. OPĆE ODREDBE

Predmet Pravilnika

Članak 1.

Ovim se Pravilnikom propisuju ciljevi, organizacija, aktivnosti i financiranje Nacionalne mreže lokalnih akcijskih skupina u ribarstvu (u daljnjem tekstu: FLAG mreža) u okviru Programa za ribarstvo i akvakulturu Republike Hrvatske za programsko razdoblje 2021. – 2027. godine (u daljnjem tekstu: Program).

Pojmovi

Članak 2.

Pojedini pojmovi u smislu ovoga Pravilnika imaju sljedeće značenje:

a) »Akcijski plan FLAG mreže« – dokument u kojemu su okvirno navedene planirane aktivnosti FLAG mreže, uključujući komunikacijske aktivnosti, u razdoblju provedbe Programa

b) »Godišnji program rada FLAG mreže – dokument u kojem su navedene planirane aktivnosti FLAG mreže sa planiranim financijskim alokacijama za na razini kalendarske godine

c) »Izvješće o provedbi Godišnjeg programa rada FLAG mreže« (u daljnjem tekstu: Izvješće) – dokument o provedenim aktivnostima i utrošenim financijskim sredstvima na razini kalendarske godine odnosno Godišnjeg programa rada FLAG mreže

d) »Lokalna akcijska skupina u ribarstvu (u daljnjem tekstu: FLAG)« – lokalna inicijativa u ribarstvu kojoj je odobrena lokalna razvojna strategija u ribarstvu (u daljnjem tekstu: LRSR) i priznat status FLAG-a

e) »Upravljačko tijelo« – tijelo nadležno za obavljanje funkcija i dužnosti iz članka 72. Uredbe (EU) br. 2021/1060 u okviru sustava upravljanja i kontrole provedbe Programa.

Rodno značenje

Članak 3.

Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

Ciljevi FLAG mreže

Članak 4.

FLAG mreža se uspostavlja u svrhu ispunjenja sljedećih ciljeva:

a) širenja informacija, izgradnje kapaciteta, razmjene najboljih praksi i potpore suradnji među FLAG-ovima na području Republike Hrvatske u provedbi mjera potpore lokalnom razvoju pod vodstvom zajednice

b) širenja informacija, izgradnje kapaciteta, razmjene najboljih praksi, umrežavanja i potpore suradnji između više-sektorskih relevantnih dionika ribarstvenih područja Republike Hrvatske i članova FLAG mreže u provedbi mjera potpore lokalnom razvoju pod vodstvom zajednice

c) povećanja sudjelovanja dionika u provedbi Programa.

II. CILJEVI, ORGANIZACIJA, AKTIVNOSTI I FINANCIRANJE FLAG MREŽE

Organizacija FLAG mreže

Članak 5.

(1) Aktivnosti FLAG mreže provode:

a) Članovi FLAG mreže

b) Upravljački odbor FLAG mreže

c) Jedinica za potporu FLAG mreže.

(2) Detaljan način izvršavanja zadaća, način rada i donošenja odluka te druga pitanja od značaja za rad FLAG mreže uređuju se Poslovnikom o radu FLAG mreže (u daljnjem tekstu Poslovnik).

Članovi FLAG mreže

Članak 6.

(1) Članovi FLAG mreže su FLAG-ovi.

(2) Članove FLAG mreže, u radu FLAG mreže, predstavlja osoba ovlaštena za zastupanje ili osoba koju član FLAG mreže ovlasti za zastupanje (imenovani predstavnik).

(3) Svaki član FLAG mreže ima jedan glas na sjednicama članstva.

(4) Članstvo u FLAG mreži je dobrovoljno.

(5) Prijave za članstvo u FLAG mreži podnose se elektroničkim putem na obrascu dostupnom na mrežnoj stranici FLAG mreže (https://flagmreza.hr/).

(6) Jedinica za potporu FLAG mreže utvrđuje prihvatljivost prijava za članstvo u FLAG mreži sukladno odredbama ovog Pravilnika i potvrđuje članstvo pisanim putem.

(7) Popis članova FLAG mreže se redovno ažurira, a vodi se u elektroničkom obliku i javno je dostupan na mrežnoj stranici FLAG mreže (https://flagmreza.hr/).

(8) Članovi FLAG mreže obvezni su ažurirati podatke te elektroničkim putem javiti svaku promjenu podataka iz prijave za članstvo.

(9) Članstvo u FLAG mreži prestaje:

a) na dan slanja zahtjeva za brisanje iz članstva FLAG mreže elektroničkim putem

b) prestankom djelovanja/rada odnosno postojanja člana FLAG mreže,

c) prestankom rada FLAG mreže.

Zadaci članova FLAG mreže

Članak 7.

Zadaci članova FLAG mreže su:

a) donošenje Poslovnika

b) izrada i usvajanje Akcijskog plana FLAG mreže, uvažavajući odredbu članka 12. stavka 3. ovoga Pravilnika

c) biranje i razrješenje Predsjednika i Dopredsjednika FLAG mreže

d) biranje i razrješenje članova Upravljačkog odbora FLAG mreže

e) biranje i razrješenje predstavnika FLAG mreže koji se predlažu za sudjelovanje u radu odbora, skupina i drugih tijela, ako je primjenjivo

f) predlaganje tematskih radnih skupina Upravljačkom odboru FLAG mreže

g) predlaganje aktivnosti Upravljačkom odboru FLAG mreže u svrhu ostvarivanja ciljeva FLAG mreže.

Rad članova FLAG mreže

Članak 8.

(1) Članovi FLAG mreže rade na sjednicama članstva.

(2) Odlučivanje na sjednicama, sazivanje, raspored i način održavanja, donošenje odluka te sva ostala pitanja bitna za provedbu sjednica članstva detaljno se uređuju Poslovnikom.

Upravljački odbor FLAG mreže

Članak 9.

(1) Upravljački odbor FLAG mreže broji pet članova koje između sebe biraju članovi FLAG mreže na način propisan Poslovnikom.

(2) U sastav Upravljačkog odbora po funkciji ulaze Predsjednik i Dopredsjednik FLAG mreže, a kao preostali članovi mogu biti izabrane osobe navedene u članku 5. stavku 1. točki a) ovoga Pravilnika.

(3) Predsjednika, Dopredsjednika i ostale članove Upravljačkog odbora FLAG mreže odlukom potvrđuje ministar poljoprivrede, šumarstva i ribarstva, na temelju prethodno provedenog postupka izbora.

(4) Način izbora članova, mandat, promjene i druga pitanja vezana za rad i djelovanje Upravljačkog odbora detaljno su definirani Poslovnikom.

Zadaci Upravljačkog odbora FLAG mreže

Članak 10.

Zadaci Upravljačkog odbora FLAG mreže su:

a) organiziranje i upravljanje radom FLAG mreže

b) izrada i usvajanje Godišnjeg programa rada FLAG mreže i usvajanje Izvješća o provedbi Godišnjeg programa rada, uvažavajući odredbu članka 12. stavka 3. ovoga Pravilnika

c) osnivanje tematskih radnih skupina temeljem prijedloga iz članka 7. stavka 1. točke f) ovoga Pravilnika

d) predlaganje aktivnosti Upravljačkom tijelu u svrhu ostvarivanja ciljeva FLAG mreže,

e) predlaganje izmjena općih i internih akata FLAG mreže

f) širenje i razmjena informacija u cilju učinkovite provedbe Programa i razvoja ribarstvenih područja Republike Hrvatske.

Jedinica za potporu FLAG mreže

Članak 11.

(1) Jedinica za potporu FLAG mreže djeluje u sklopu Upravljačkog tijela.

(2) Zadaće Jedinice za potporu FLAG mreže su:

a) jačanje svijesti, širenje informacija i dokumentacije o lokalnom razvoju pod vodstvom zajednice i pripremi lokalnih razvojnih strategija u ribarstvu

b) jačanje kapaciteta za dionike uključene u lokalni razvoj pod vodstvom zajednice, uključujući seminare, radionice i treninge za FLAG-ove tijekom njihovog osnivanja i tijekom rada, te pružanje smjernica i sličnih dokumenata

c) olakšavanje prijenosa znanja među FLAG-ovima prikupljanjem, analizom i širenjem informacija na nacionalnoj razini prenošenjem primjera dobre prakse

d) pružanje informacija o lokalnom razvoju pod vodstvom zajednice širem krugu dionika Programa i široj javnosti

e) potpora koordinaciji između FLAG-ova kroz jačanje razmjene dobre prakse i iskustva s FLAG-ovima u drugim državama članicama

f) djelovanje u ulozi među sučelja između nacionalne i EU razine putem Mreže za praćenje, evaluaciju i lokalnu podršku u ribarstvu i akvakulturi (FAMENET) i podupiranje tijeka informacija između obje razine

g) utvrđivanje prihvatljivosti prijava za članstvo u FLAG mreži, potvrđivanje članstva i vođenje evidencije o članstvu u FLAG mreži

h) potpora radu FLAG mreži i Upravljačkom odboru FLAG mreže putem operativne provedbe Akcijskog plana FLAG mreže i Godišnjih programa rada FLAG mreže

i) komunikacija s članovima FLAG mreže

j) priprema Izvješća

k) ostala tehnička podrška FLAG mreži i Upravljačkom odboru FLAG mreže.

III. FINANCIRANJE FLAG MREŽE

Članak 12.

(1) Prihvatljive aktivnosti za sufinanciranje su aktivnosti za postizanje ciljeva FLAG mreže iz članka 3. ovoga Pravilnika koje uključuju:

a) aktivnosti pripreme i provedbe Akcijskog plana FLAG mreže odnosno Godišnjih programa rada FLAG mreže

b) aktivnosti Jedinice za potporu FLAG mreže.

(2) Sredstva za financiranje prihvatljivih aktivnosti iz stavka 1. ovoga članka osigurana su u okviru Programa, mjere VII.1. »Tehnička pomoć« te se na isto primjenjuju pravila primjenjiva na Upravljačko tijelo kao korisnika u okviru mjere VII.1. »Tehnička pomoć«.

(3) Za potrebe stavka 2. ovoga članka, Upravljačko tijelo daje prethodnu suglasnost na Akcijski plan FLAG mreže odnosno Godišnje programe rada FLAG mreže.

IV. ZAVRŠNE ODREDBE

Prestanak važenja propisa

Članak 13.

Danom stupanja na snagu ovoga Pravilnika prestaje važiti Pravilnik o Nacionalnoj mreži lokalnih akcijskih skupina u ribarstvu (»Narodne novine«, broj 16/16 i 116/16).

Stupanje na snagu

Članak 14.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 324-01/25-01/3
 Urbroj: 525-12/737-25-1
 Zagreb, 9. siječnja 2025.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.